als_Latn dik_Latn sag_Latn
Identifikohen autorët e atentatit në Kinostudio
Vetëm disa orë pas atentatit të dështuar të kryer në zonën e Kinostudios në Tiranë mbrëmjen e djeshme, policia ka arritur të identifikojë autorët e sulmit.
Nga hetimet e kryera ka rezultuar se autorë të dyshuar të kësaj ngjarjeje janë shtetasit: L. D., 30 vjeç, banues në Tiranë; E. D., 26 vjeç, banues në Tiranë.
Ata qëlluan dje në mbrëmje shtetasit Eduarn Duka, i cili po pinte kafe në zonën e Kinostudios, duke e plagosur në krah.
Shtetasit e shpallur në kërkim me shtetasin e dëmtuar më parë kanë pasur një konflikt midis njëri-tjetrit dhe konkretisht më datë 08.02.2017, konflikt i cili është trajtuar nga Komisariati Nr. 4.
Konflikti ka ndodhur një muaj më parë në të njëjtën zonë ku ndodhi ngjarja mbrëmë. Ai është përfshirë në një sherr të dhunshëm me grushte me këta persona dhe ngjarja është ndjekur nga Komisariati Nr.4, që ka proceduar të personat për dëmtime të tjera me dashje.
Aktualisht policia nuk ka mundur ende të vendosë në pranga autorët e ngjarjes dhe i ka shpallur ata në kërkim.
“Vrasje me paramendim, mbetur në tentativë, në bashkëpunim” dhe “Prodhimi dhe mbajtja pa leje e armëve luftarake dhe e municionit” janë akuzat me të cilat do të përballen autorët e ngjarjes. /Blitz.al/
als_Latn als_Latn als_Latn als_Latn als_Latn als_Latn als_Latn als_Latn